ANNESS

APPLIKAZZJONI GĦALL-APPROVAZZJONI TA' EMENDA MHUX MINURI GĦALL-ISPEĊIFIKAZZJONI TA' DENOMINAZZJONI TA' ORIĠINI PROTETTA JEW TA' INDIKAZZJONI ĠEOGRAFIKA PROTETTA

Applikazzjoni għall-approvazzjoni ta' emenda skont l-ewwel subparagrafu tal-Artikolu 53(2) tar-Regolament (UE) Nru 1151/2012.

“Liquirizia di Calabria”

Nru tal-UE: PDO-IT-00644-AM02 – 10.5.2018

DOP ( X ) IĠP ( )

1. Grupp applikant u interess leġittimu

Consorzio di tutela della Liquirizia di Calabria DOP (Konsorzju għall-protezzjoni tal-Likorizja ta' Calabria DOP) Corso Luigi Fera, 79 87100 Cosenza ITALIA liquiriziadicalabria.dop@pecimpresa.it

Il-Consorzio di tutela della Liquirizia di Calabria DOP huwa awtorizzat iressaq applikazzjoni għal emenda skont l-Artikolu 13(1) tad-Decreto del Ministero delle politiche agricole alimentari e forestali (Digriet tal-Ministeru tal-Politika Agrikola Alimentari u l-Forestrija) Nru 12511 tal-14.10.2013.

2. Stat membru jew pajjiż terz

L-Italja

3. Intestatura fl-ispeċifikazzjoni tal-prodott affettwata mill-emenda/i

— ☐ Isem il-prodott — ☒ Deskrizzjoni tal-prodott — ☐ Żona ġeografika — ☐ Prova tal-oriġini — ☒ Metodu ta' produzzjoni — ☐ Rabta — ☐ Tikkettar — ☒ Oħrajn: [Korp ta' kontroll; aġġornamenti leġiżlattivi]

4. Tip ta' emenda/i

— ☒ Emenda għall-Ispeċifikazzjoni ta' DOP jew IĠP irreġistrata li ma tistax titqies bħala emenda minuri skont it-tielet subparagrafu tal-Artikolu 53(2) tar-Regolament (UE) Nru 1151/2012 — ☐ Emenda għall-Ispeċifikazzjoni tal-prodott ta' DOP jew IĠP irreġistrata, li għaliha ma jkunx ġie ppubblikat Dokument Uniku (jew ekwivalenti), li ma tistax titqies bħala minuri skont it-tielet subparagrafu tal-Artikolu 53(2) tar-Regolament (UE) Nru 1151/2012

5. Emenda/i

Deskrizzjoni tal-prodott

L-Artikolu 2 tal-Ispeċifikazzjoni tal-prodott - Il-punt 3.2 tad-Dokument Uniku

— Għat-tip “għerq frisk” il-valuri li ġejjin: “— Indewwa bejn 48 u 52 %. — Aċidu gliċirriżiku bejn 0,60 u 1,40 %” huma emendati kif ġej: “— Indewwa bejn ≤ 52 % — Aċidu gliċirriżiku ≤ 1,40 %”

L-emenda għandha l-għan li tinkludi fil-katina tal-“Liquirizia di Calabria” DOP it-tip ta' “għerq frisk” b'valuri ta' indewwa u kontenut ta' aċidu gliċirriżiku aktar baxxi mil-limitu minimu diġà stabbilit.

L-emenda tal-valuri ta' indewwa għat-tip “għerq frisk” hija marbuta mal-varjabbiltà estrema tal-kundizzjonijiet klimatiċi, li, konsegwentement, għandhom effett fuq l-indewwa tal-għerq tal-likorizja fil-ħin tal-ħsad; għal din ir-raġuni kien meqjus xieraq li jitneħħa l-valur minimu ta' indewwa filwaqt li tinżamm ir-rata massima ta' indewwa permessa.

L-emenda fil-kontenut ta' aċidu gliċirriżiku għandha l-għan li tinkludi wkoll fil-katina tal-“Liquirizia di Calabria” DOP l-għeruq friski li għandhom kontenut ta' aċidu gliċirriżiku inqas minn 0,60 %. Din l-emenda tirrispetta l-ispeċifiċità ta' dan il-prodott, li jiddistingwi ruħu fis-suq bil-valuri aktar baxxi minn dawk tal-għeruq imkabbra f'reġjuni oħrajn.

— Għat-tip “għerq imnixxef” il-valuri li ġejjin: “— Indewwa bejn 6 u 12 %. — Aċidu gliċirriżiku bejn 1,2 u 2,4 %” huma emendati kif ġej: “— Indewwa: ≤ 12 % — Aċidu gliċirriżiku: ≤ 5 % fuq il-m.n.”

L-emenda għandha l-għan li tinkludi fil-katina tal-“Liquirizia di Calabria” DOP it-tip “għerq imnixxef” b'valuri ta' indewwa aktar baxxi mil-limitu minimu diġà previst u li tiddefinixxi mill-ġdid il-kontenut ta' aċidu gliċirriżiku billi tneħħi firxa ta' valuri u billi tintroduċi valur massimu permess wieħed, li l-kejl tiegħu huwa relatat mal-materja niexfa (m.n.).

L-applikazzjoni għall-emenda tal-parametru dwar l-indewwa hija ġġustifikata mill-fatt li l-livelli tal-valuri tal-għerq imnixxef tal-likorizja huma marbuta mill-qrib mal-kundizzjonijiet ambjentali, mal-proċess u mal-metodi ta' ppakkjar u ta' ħżin. Għaldaqstant, l-eżistenza ta' restrizzjoni marbuta mal-valur minimu ta' indewwa tillimita b'mod mhux iġġustifikat is-sistema ta' produzzjoni tal-“Liquirizia di Calabria”.

L-applikazzjoni għall-emenda tal-parametru dwar l-aċidu gliċirriżiku hija meħtieġa biex tiġi żgurata l-koerenza mad-data indikata għall-“għerq frisk”. Fil-fatt, ir-riċerka wriet li l-valur tal-aċidu gliċirriżiku indikat fl-Ispeċifikazzjoni fis-seħħ għall-għerq imnixxef mhuwiex allinjat fuq il-valuri stabbiliti għall-għerq frisk. Għaldaqstant dan huwa żball li għandu jiġi kkoreġut b'mod li tiġi żgurata l-eżattezza tal-informazzjoni li tinsab fl-ispeċifikazzjonijiet.

L-introduzzjoni ta' valur massimu wieħed awtorizzat f'dak li jirrigwarda l-aċidu gliċirriżiku u ż-żieda ta' dan tal-aħħar ma jaffettwawx l-informazzjoni tad-Dokument Uniku dwar l-ispeċifiċità tal-prodott li ppermettiet ir-reġistrazzjoni tad-denominazzjoni “Liquirizia di Calabria”. Fi kwalunkwe każ, il-kontenut massimu ta' aċidu gliċirriżiku tal-għerq bħala tali — li minnu mbagħad jiġi l-għerq imnixxef — jibqa' jirrispetta l-valur fis-seħħ, li ma nbidilx, jiġifieri 1,40 %.

— Għat-tip “estratt tal-għerq”, il-valur li ġej: “— Aċidu gliċirriżiku bejn 3 u 6 %” huwa emendat kif ġej: “— Aċidu gliċirriżiku: ≤ 6 % fuq il-m.n.”

L-emenda, minbarra li tispeċifika li l-kejl tal-parametru huwa relatat mal-materja niexfa (m.n.), tikkunsidra wkoll ir-riżultati ta' studju reċenti li sar bħala parti minn proġett, iffinanzjat mill-Ministeru tar-Riċerka u mill-università permezz tal-fondi PON R&C 2007-2013, li kkunsidra d-data ta' dawn l-aħħar 17-il sena. Mill-istudju jirriżulta li matul dawn l-aħħar 17-il sena, il-konċentrazzjoni (f'perċentwal) ta' aċidu gliċirriżiku fl-estratti tal-għerq tal-likorizja prodotta fil-Calabria naqset bil-mod il-mod.

Għaldaqstant, inħass li għandu jitneħħa l-valur minimu ta' aċidu gliċirriżiku previst mill-ispeċifikazzjonijiet. L-emenda għadha tikkonferma l-ispeċifiċità taż-żona ġeografika tal-kultivazzjoni li tiddistingwi l-“Liquirizia di Calabria” DOP mill-għeruq ikkultivati f'żoni oħrajn minħabba kontenut ferm iżgħar ta' aċidu gliċirriżiku.

Metodu ta' produzzjoni

L-Artikolu 5 tal-Ispeċifikazzjoni

Is-sentenza li ġejja:

“Din l-operazzjoni ssir f'postijiet miftuħa ventilati u xemxin jew f'postijiet magħluqa iżda ventilati tajjeb, jew fi fran ventilati, waqt li jiġi evitat li l-prodott jitħalla f'temperaturi ogħla minn 50 °C li jibdlulu l-karatteristiċi tiegħu.”

hija emendata kif ġej:

“Din l-operazzjoni ssir f'postijiet miftuħa ventilati u xemxin jew f'postijiet magħluqa iżda ventilati tajjeb, jew fi fran ventilati u dessikaturi speċjali, waqt li jiġi evitat li l-prodott jitħalla f'temperaturi ogħla minn 60 °C li jibdlulu l-karatteristiċi tiegħu.”

Introduċejna l-possibbiltà li jintużaw dessikaturi ta' ġenerazzjoni ġdida għat-tnixxif (tat-tip solari), biex l-Ispeċifikazzjoni tal-produzzjoni tiġi adattata għat-teknoloġiji ġodda użati fil-qasam alimentari.

L-emendi li saru f'dan l-artikolu jipprovdu kjarifika oħra dwar it-temperatura massima ta' tnixxif tal-għerq tal-likorizja qabel jinbiegħ biex tiġi żgurata l-kwalità tal-prodotti u d-dehra fitosanitarja.

Dwar dan l-aħħar punt, huwa importanti li jiġi enfasizzat li l-għeruq tal-likorizja mnixxfa u maħżuna f'maħżen u xi drabi fuq il-bankijiet tal-bejgħ jiġu attakkati mill-ħanfusa żgħira Anobium punctatum, imsejħa wkoll “susa tal-injam”.

Saru studji speċifiċi dwar il-“Liquirizia di Calabria” bl-għan doppju li tiġi kkontrollata l-evoluzzjoni tal-ingredjenti attivi f'temperatura ta' 30-40-50-60 °C sabiex tiġi assigurata l-kwalità tal-prodott, u tiġi identifikata t-temperatura massima u l-ħin massimu ta' espożizzjoni li jeliminaw l-azzjoni ta' dan il-parassita.

Ir-riżultati tar-riċerki wrew li t-tnixxif tal-għeruq tal-likorizja f'temperaturi sa 60 °C ma jirriżultax f'xi tibdil partikolari fil-kompożizzjoni tal-għerq tal-likorizja li jista' jaffettwa ħażin il-kwalità tal-prodott. Ix-xogħlijiet urew li l-fażi tal-larva hija dik l-aktar tolleranti għas-sħana iżda li anki espożizzjoni qasira ħafna (ħames minuti) għal temperaturi ogħla minn 52 °C toqtol 100 % tal-larvi u dan jevita l-iżvilupp tal-ħanfusa f'lottijiet imqiegħda fis-suq minħabba li l-larva tkompli tikber.

Oħrajn

Korp ta' Kontroll

Fl-Artikolu 7 tal-Ispeċifikazzjoni daħħalna l-isem, l-indirizz u d-dettalji ta' kuntatt tal-korp ta' kontroll inkarigat mill-verifika tal-ispeċifikazzjonijiet tal-produzzjoni.

Aġġornamenti leġiżlattivi

Aġġornajna r-referenzi għar-Regolament (KE) Nru 510/2006 billi biddilnihom bir-referenzi għar-Regolament (UE) Nru 1151/2012.

DOKUMENT UNIKU

“Liquirizia di Calabria”

Nru tal-UE: PDO-IT-00644-AM02 – 10.5.2018

DOP ( X ) IĠP ( )

1. Isem

“Liquirizia di Calabria”

2. Stat Membru jew pajjiż terz

L-Italja

3. Deskrizzjoni tal-prodott agrikolu jew tal-oġġett tal-ikel

3.1. Tip ta' prodott

Klassi 1.8. Prodotti oħrajn tal-Anness I għat-Trattat (ħwawar, eċċ.)

Klassi 2.3. Ħobż, prodotti tal-għaġina, ħelu, gallettini u xogħol ieħor tal-furnara

3.2. Deskrizzjoni tal-prodott li għalih japplika l-isem f'(1)

Id-Denominazzjoni Protetta tal-Oriġini “Liquirizia di Calabria” hi rriżervata biss għal-likorizja friska jew mnixxfa u għall-estratt tagħha. Din il-likorizja għandha tiġi mill-kultivazzjonijiet u mill-pjanti spontanji tal-Glycyrrhiza glabra (Fam. Legumi), fil-varjetà typika, tal-Calabria msejħa “Cordara”.

Meta tinħareġ għall-konsum, il-“Liquirizia di Calabria” DPO tippreżenta l-karatteristiċi li ġejjin:

Għerq frisk

— Kulur isfar lewn it-tiben;

— Togħma ħelwa, aromatika, qawwija u persistenti;

— Indewwa bejn ≤ 52 %;

— Aċidu gliċirriżiku ≤ 1,40 %;

Għerq imnixxef

— Kulur minn isfar lewn it-tiben għall-isfar ċar fil-kannella;

— Togħma ħelwa, ta' frott u kemxejn qawwija;

— Indewwa: ≤ 12 %;

— Aċidu gliċirriżiku: ≤ 5 % fuq il-m.n.;

Estratt tal-għerq:

— Kulur minn kannella skur għall-iswed;

— Togħma ħelwa-qarsa, aromatika, qawwija u persistenti;

— Indewwa bejn 9 u 15 %;

— Aċidu gliċirriżiku: ≤ 6 % fuq il-m.n.

3.3. Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

—

3.4. Passi speċifiċi fil-produzzjoni li jridu jsiru fiż-żona ġeografika ddefinita

Il-fażijiet kollha ta' produzzjoni, mill-kultivazzjoni sal-ħsad, u l-attivitajiet ta' tnixxif u ta' pproċessar iridu jsiru fiż-żona identifikata fil-punt 4.

3.5. Regoli speċifiċi dwar it-tqattigħ, it-tħakkik, l-ippakkjar, eċċ. tal-prodott li għalih tirreferi d-denominazzjoni

Il-“Liquirizia di Calabria” DPO tinbiegħ f'pakketti tal-kartun, tal-ħġieġ, tal-metall, taċ-ċeramika, tal-polipropilene u tal-polietilene u fil-materjali kollha aċċettati mil-liġijiet fis-seħħ dwar l-ippakkjar ta' prodotti tal-ikel. Il-pakketti jista' jkollhom piż li jvarja bejn 5 g u 25 kg. Madankollu kull pakkett irid ikun issiġillat b'mod li meta jinfetaħ jinkiser is-siġill.

3.6. Regoli speċifiċi dwar it-tikkettar

Fuq it-tikketta, għandu jiġi indikat, il-logo tad-denominazzjoni, in-numru tas-serje maħruġ mill-entità ta' kontroll, u d-data tal-ippakkjar tal-prodott f'kull wieħed mill-kontenituri. Il-logo tad-denominazzjoni “Liquirizia di Calabria” DPO jirrappreżenta b'mod stilizzat, kaxxa b'forma ta' djamant bi ġnub indaqs u b'angoli ta' 90 ° grad. Id-daqs minimu għall-istampar ta' ġewwa l-logo hu ta' 0,5 ċm kemm fit-tul u kemm fil-wisgħa. Il-logo tad-denominazzjoni jista' jiġi stampat f'kull kulur.

4. Deskrizzjoni fil-qosor taż-żona ġeografika

Iż-żona ta' produzzjoni tal-“Liquirizia di Calabria” tiġbor fiha t-territorji muniċipali mniżżla b'mod iddettaljat fl-ispeċifikazzjoni tal-prodott, fejn tiġi rreġistrata l-preżenza spontanja jew ikkultivata tal-pjanta Glycyrrhiza Glabra var. typica tal-Calabria msejħa “Cordara” sa altitudni ta' 650 m mil-livell tal-baħar. Fit-Tramuntana din iż-żona hija ddefinita mill-grupp ta' qċaċet tal-muntanji ta' Pollino, li tinżel bil-mod il-mod lejn il-Grigal ta' Rocca Imperiale, li tifridha mir-reġjun tal-Basilicata. Iż-żona tinkludi t-territorji tal-wied ta' Crati fuq iż-żewġ naħat tax-xmara li tgħaddi min-Nofsinhar għat-Tramuntana u tiżbokka fil-Grigal fil-Baħar Jonju, u li taqsam ukoll il-pjanura ta' Sibari. Fuq in-naħa tal-Baħar Tirren, iż-żoni kkonċernati, huma dawk inklużi mit-Tramuntana għan-Nofsinhar bejn it-territorju ta' Falconara Albanese u dak ta' Nicotera. Fuq in-naħa tal-Baħar Jonju, huma inklużi ż-żoni li mit-Tramuntana jiltaqgħu mal-Pjanura ta' Sibari, il-pjanura vasta ta' Crotone, fit-tarf nett tal-Calabria.

5. Rabta maż-żona ġeografika

Iż-żona storika ta' produzzjoni tal-likorizja kienet iż-żona kostali tal-Calabria u b'mod partikolari, iż-żona prinċipali li qiegħda bejn il-muniċipalitajiet ta' Villapiana, Cerchiara di Calabria, Cassano Ionio-Sibari, Corigliano Calabro u Rossano li qegħdin fil-pjanura ta' Sibari, minħabba l-predispożizzjoni naturali tal-ħamrija tal-pjanura, magħmula minn elementi silikużi, mimlija żrar u b' ph newtrali. Anke mil-lat klimatiku, il-pjanura ta' Sibari, fejn sal-lum għad hemm l-akbar produzzjoni ta' likorizja, għandha kundizzjonijiet favorevoli għad-diffużjoni ta' din il-pjanta, minħabba l-viċinanza tal-muntanji u n-nuqqas ta' rjieħ, peress li l-Pollino u s-Sila tal-madwar iservu ta' barriera naturali. Il-pjanti tal-likorizja jikbru kemm b'mod spontanju kif ukoll jiġu kkultivati mal-kosta u huma mifruxa fuq il-pjanuri tal-kosta tal-Baħar Tirren (Lamezia Terme, Falerna, Nocera Tirenese …) u tal-Baħar Jonju (Crotone, Isola Capo Rizzuto, Chiaravalle, Badolato, Roccella Ionica …) saż-żoni interni tal-għoljiet, jibqgħu sejrin matul il-widien tax-xmajjar prinċipali tal-Calabria sal-muntanji ta' ġewwa li minħabba l-konformazzjoni partikolari tagħhom igawdu benefiċċji mill-influwenza tal-baħar. Għalhekk, anke bosta kilometri 'l bogħod mill-kosta, il-likorizja għandha l-istess karatteristiċi.

Il-klima, bla ebda dubju Mediterranja, bi sjuf twal, sħan u xotti u xtiewi mhux ħorox, tiddetermina d-diffużjoni uniformi tal-Glychyrrhiza glabra var. typica (imsejħa Cordara) fiż-żona kollha kkunsidrata.

Il-“Liquirizia di Calabria” DPO, bla dubju tiddistingwi ruħha minn varjetajiet simili mil-lat kimiku-fiżiku, minħabba l-preżenza ta' metaboliti sekondarji fosthom is-sustanza attiva li tiddefinixxi l-karatteristiċi kummerċjali u farmaċewtiċi tal-prodott: il-gliċirriżina. Dan hu saponin preżenti fil-likorizja ta' Calabria f'rata medja inqas minn dik misjuba fl-ispeċijiet u l-varjetajiet l-oħrajn, u proprju minħabba din ir-raġuni hija mfittxa ħafna fis-suq. Kif intqal, ir-riżultati ta' studji riċenti komplew jenfasizzaw id-differenza bejn il-likorizja ta' Calabria u dawk li ġejjin minn reġjuni oħra li huma viċin f'dak li jirrigwarda l-kontenut ta' aċidu gliċirriżiku, li huwa nettament inferjuri għal dak tal-għeruq li ġejjin minn reġjuni oħra, iżda anke minħabba l-kontenut baxx ta' zokkor. Studju ieħor li sar fuq il-frazzjoni volatili wera d-differenza kbira bejn il-kompożizzjoni tal-likorizja ta' Calabria meta mqabbla ma' dawk ta' oriġini kemm Taljana kif ukoll ta' oriġini barranija. Fl-aħħar, it-tqabbil bejn l-estratti tal-likorizja li ġejjin minn pajjiżi oħra, wera li l-“liquirizia di Calabria” għandha kompożizzjoni kwalitattiva u kwantittativa differenti f'dawk li huma komposti fenoliċi.

B'mod partikolari tidher biċ-ċar il-preżenza ta' frazzjoni żgħira ta' likwiritġenina u isolikwiritiġenina iżda preżenza fi proporzjonijiet sinifikanti tal-likoċalkon A li jidher nieqes f'kampjuni oħra jew huwa preżenti flimkien mal-likoċalkon B f'oħrajn.

Il-Calabria hi reġjun li, minħabba l-konfigurazzjoni ġeografika u t-terren tagħha, tippreżenta karatteristiċi totalment uniċi b'kuntrast mar-reġjuni l-oħra Taljani. Bħala t-tarf estrem tal-peniżola Taljana, il-Calabria hi minnha stess ikkunsidrata peniżola twila u dejqa mdawra bil-baħar għal madwar 800 km li, għalkemm minn ċertu aspetti tista' tiġi mqabbla mal-Puglia, f'oħrajn turi li hi totalment differenti minnha.

Fil-fatt, il-Calabria hi maqsuma b'mod lonġitudinali f'żewġ partijiet mill-katina ta' muntanji Apennini, element li hu assolutament uniku fil-panorama tar-reġjuni Taljani. Il-konfigurazzjoni ġeografika u t-terren jiddeterminaw fil-Calabria kundizzjonijiet bijoloġiċi, pedoloġiċi u klimatiċi li huma assolutament uniċi u speċifiċi fir-rigward tal-bqija tal-peniżola f'termini ta' temperaturi medji, varjazzjoni ta' temperaturi, umdità, ammont ta' xita, preċipitazzjoni, riħ, eljofanija u radjazzjoni tax-xemx u għaldaqstant anki t-temperatura tal-ħamrija. Dawn l-elementi jidhru sew minn għadd kbir ta' studji xjentifiċi.

L-ambjent naturali partikolari, matul is-sekli, għamel pressjoni qawwija fuq l-ispeċi biex tadatta ruħha filwaqt li affettwa l-iżvilupp tagħha f'termini ta' karatteristiċi li jiffurmawha, u anki dawk nutrizzjonali u aromatiċi. Dan wassal għal kemo-tip speċifiku: il-“liquirizia di Calabria”.

Din it-tipoloġija partikolari ta' likorizja hi distintiva għar-reġjun tal-Calabria. Fil-fatt, din kienet diġà magħrufa sew fis-seklu Sbatax, kif jidher f'għadd kbir ta' dokumenti fosthom il-famuż “Trattato di terapeutica e farmacologia” Volum I (1903) fejn jiġi ddikjarat li “… L-ispeċi li minnha toriġina hi l-Glycyrrhiza Glabra (Legumi Papillonacee), li ġejja mil-Lbiċ tal-Ewropa… Xi drabi, l-għerq mediċinali hu magħruf bl-isem ta' ‘Liquirizia di Calabria’, biex tintgħaraf mil-likorizja tar-Russja, aktar ċara, li ssir mill-Glycyrrhiza Glandulifera jew mill-Echinata li tinsab fil-Lbiċ tal-Ewropa.”. Barra min hekk, il-famuża Enċiklopedija Brittanika, fl-erbatax-il edizzjoni tagħha (1928) tistqarr: “…The preparation of the juice is a widely extended industry along the Mediterranean coast, but the quality best appreciated in Great Britain is Made in Calabria…” (“It-tħejjija tal-meraq hi industrija estiża ħafna matul il-kosta Mediterranja, iżda l-kwalità l-aktar apprezzata fir-Renju Unit hi magħmula fil-Calabria”). L-opinjoni espressa mill-Enċiklopedija Brittanika hi kkonfermata f'rapport tad-Dipartiment Statali tal-Istati Uniti “The licorice plant” (1985).

Il-“Liquirizia di Calabria” hija “prodott” kumpless riżultat tal-interazzjoni tan-natura u l-ħidma tal-bniedem, li tnisslet tul is-sekli u saret parti dinjituża mit-tradizzjoni tar-reġjun tal-Calabria hekk kif jidher fil-Pittura ta' Saint-Non li tmur lura għall-1700, fi “Stato delle persone in Calabria - I concari” ta' Vincenzo Padula li tmur lura għall-1864, fid-dokument SVIMEZ “Piante officinali in Calabria: presupposti e prospettive”(1951), f' “Pece e liquirizia nei casali cosentini del Settecento: forma d'industrie e forze di lavoro” ta' Augusto Placanica tal-1980, f' “I ‘Conci’ e la produzione del succo di liquerizia in Calabria” ta' Gennaro Matacena miktub fl-1986, f' “La dolce industria. Conci e liquirizia in provincia di Cosenza dal XVIII al XX secolo” ta' Vittorio Marzi u oħrajn (1991) u f'ħafna aktar testi ppubblikati bejn l-1700 u l-2000. Fil-Calabria tat-tieni parti tas-seklu tmintax, il-kultivazzjoni tal-likorizja kienet estiża tul il-kosta Jonika kollha, l-aktar fil-fruntiera tat-Tramuntana mal-Lucania u l-pjanura vasta ta' Sibari, fejn kienet tikber bil-bosta sa Crotone u Reggio Calabria. Iżda kienet abbundanti wkoll fil-wied ta' Crati li minn Cosenza jasal fil-pjanura ta' Sibari, kif ukoll f'medda wiesgħa taż-żona kostali Tirrenika.

Referenza għall-pubblikazzjoni tal-Ispeċifikazzjoni

(it-tieni subparagrafu tal-Artikolu 6(1), ta' dan ir-Regolament)

It-test konsolidat tal-Ispeċifikazzjoni tal-Prodott jinsab fuq is-sit web li ġej: http://www.politicheagricole.it/flex/cm/pages/ServeBLOB.php/L/IT/IDPagina/3335

Jew

billi żżur il-paġna uffiċjali tal-Ministeru tal-Politika Agrikola, Alimentari u l-Forestrija (www.politicheagricole.it) u tikklikkja fuq “Qualità” [Kwalità] (fin-naħa ta' fuq fil-lemin tal-iskrin) u wara fuq “Prodotti DOP IGP STG” (fil-ġenb, fuq in-naħa tax-xellug tal-iskrin) u fl-aħħar tikklikkja fuq “Disciplinari di Produzione all'esame dell'UE” [Speċifikazzjoni soġġetta għall-eżami tal-Unjoni Ewropea].